|  |  |
| --- | --- |
| *Визия за ОСП след 2020 г.* |  |

**1. На неформалното заседание на Съвета на Европейския съюз по земеделие и рибарство в Букурещ от 2-ри до 4-ти юни 2019 г., Румънското председателство изрази готовност да представи доклад за напредъка на реформата на ОСП на Съвета по земеделие на 18 юни в Люксембург.** В резултат на дискусиите се установи, че продължават да съществуват различни мнения на държавите членки по редица ключови въпроси, като задължителния характер на еко-схемите и обвързаното с производството подпомагане, определението за "истински фермер", възможното изключване на малките земеделски стопани от обхвата на условността и др. Над десет делегации изразиха съгласие, че времето все още не е „узряло“ за частичен общ подход. Отменени са първоначално планираните за 17 юни двустранни срещи на министрите. На пресконференцията след Съвета румънският министър на земеделието и настоящ председател на Съвета Петре Даея заяви, че " развиваме политики в полза на европейските земеделски стопани, които търсят гъвкава ОСП, такава която е по-лесна за прилагане и която да отговаря на техните изисквания. Все още има работа по стратегическите планове, които са свързани с бъдещата многогодишна финансова рамка (МФР). Комисарят по земеделие Фил Хоган добави, че „тактически и стратегически трябва да знаем какво е в дългосрочния бюджет, преди да направим заключения относно политиката" и похвали "изключителната работа на председателството за прогреса по трите регламента за ОСП."

**2. На заседанието на Специалният комитет по селско стопанство (СКСС), проведено на 3.06.2019 г. в Букурещ, беше обсъден документ, подготвен от Румънското председателство с въпроси от законодателния пакет за реформата на ОСП след 2020 г., по които се търси постигането на консенсус между държавите членки**. Основните въпроси, предмет на дискусия, бяха прилагането на условността (заместваща Кръстосаното съответствие) по отношение на бенефициентите по схемата за дребни земеделски производители, задължителността на еко-схемите по Първи стълб за държавите членки, нивото на обвързана подкрепа, прилагането на финансовата дисциплина като средство за запълване на резерва за кризи. Като цяло, в СКСС се оформи становището, че макар да е налице напредък по редакцията на текстовете, техническата дискусия не е изчерпана. Като се имат предвид и незавършилите преговори по Многогодишната финансова рамка 2021-2027, Съветът не би трябвало да пристъпва към договаряне на обща позиция на заседанието на министрите през юни. Повечето ДЧ подкрепиха мнението, споделяно и от ЕК, че трите проекта на регламент (за Стратегическите планове, Хоризонталния регламент и за Общата организация на пазарите) трябва да вървят като пакет, без те да се разделят. Най-вероятно дискусията и постигането на обща позиция на Съвета като мандат за преговори с Европейския парламент и Европейската Комисията, ще продължи по време на Финландското председателство, което стартира от 1.07.2019 г. Работа на техническо ниво предстои по предложенията за редакции на дефинициите, модела за прилагане, възможността за прехвърляне на средства между интервенции и др.

**3. На 6 юни 2019 г. в гр. Брюксел се проведе поредно заседание на Работната група по хоризонтални земеделски въпроси (Реформа в ОСП).** В рамките на заседанието беше представен ревизиран вариант на проекта на Регламент относно стратегическите планове по ОСП след 2020 г. Председателството изясни, че повечето предложения в областта на директните плащания са базирани на политическия документ, който беше дискутиран на неформалното заседание на Съвета по земеделие на ЕС, проведено от 2-ри до 4-ти юни 2019 г. На 7 юни 2019 г. предстои изпращането на консолидиран текст с предложените от румънското Председателство изменения и допълнения по проекта, както и документ в табличен вид, с който същите се поясняват. Отново е прецизирана дефиницията, касаеща понятието „допустим хектар“, а определението за „истински фермер“ е опростено, тъй като делегациите не одобриха разширения вариант, предложен на по-ранен етап от Председателството. В отговор на становището, изразено от някои държави членки, че контекст индикаторите не следва да се определят с делегирани актове, същите са премахнати от разпоредбата, която ги регламентира. В текста, определящ задълженията на държавите членки във връзка с доброто земеделско и екологично състояние, е въведена референция към размера на стопанството и е създадено съображение в Преамбюла на Регламента, което пояснява възможността ДЗЕС да бъдат таргетирани на регионално равнище. Разпоредбата, уреждаща подпомагането за дребни земеделски стопани, е технически редактирана. Предвижда се дерогация за държавите членки, които отпускат до 3 млн. евро за обвързана подкрепа. Направени са допълнителни пояснения по Анекс ІІ и ІІІ, които са прецизирани терминологично, в Анекс ІІІ са дадени примери за държавите членки. Законоустановени изисквания за управление 7-10 са поставени в скоби, с оглед необходимостта от по-нататъшни дискусии по тях при изследването на предложението за Регламент за стратегическите планове по време на финландското Председателство. В рамките на заседанието бяха обсъдени и промените в частта за секторните интервенции. Дискусията по ревизираните текстове ще се проведе на предстоящото заседание на работната група на 13-14 юни 2019 г.

**4. Специален доклад №4/2019 на Европейската сметна палата на тема: „Системата за контрол на биологичните продукти е усъвършенствана, но някои предизвикателства остават“, беше представен на заседанието на РГ АГРИФИН, което се проведе на 6 юни 2019 година в Брюксел.** В доклада на Сметната палата са отразени напредъкът на изпълнението по дадените препоръки, констатираните слабости и несъответствия по време на извършените одити и са дадени препоръки за отстраняването им. Сметната палата отчита още, че са налице значителни подобрения в надзора върху системата за контрол на биологичните продукти, произведени в ЕС и в трети страни, като отбелязва и резултатите от предприетите действия, във връзка с подобряване на контрола от страна на държавите членки. Сметната палата посочва още, че проследимостта е подобрена, но продължават да съществуват някои слабости и предизвикателства, свързани с надзора над системата за контрол на вносните биологични продукти. В заключение, докладът на Сметната палата съдържа три основни препоръки: да се предприемат действия по отношение на продължаващите слабости в системите за контрол и докладването на държавите членки; да се подобри надзорът върху вноса чрез по-добро сътрудничество и да се извършват по-пълни проверки за проследимост.